Преузето са <https://pravno-informacioni-sistem.rs>

Службени гласник РС 75/2024, Датум: 6.9.2024.

**4000**

На основу члана 7a став 5. Закона о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21),

Министар пољопривреде, шумарства и водопривреде доноси

**ПРАВИЛНИК**

**о методологији утврђивања референтних цена за утврђивање основице за обрачун ИПАРД подстицаја у оквиру ИПАРД III програма**

Члан 1.

Овим правилником ближе се прописује методологија утврђивања референтних цена за утврђивање основице за обрачун ИПАРД подстицаја, у оквиру ИПАРД III програма за Републику Србију за период 2021–2027. године (у даљем тексту: ИПАРД III програм).

Члан 2.

Поједини изрази употребљени у овом правилнику имају следећа значења:

1) *апсолутна варијација* јесте разлика између просечног износа цене ставке инвестиције и износа цене ставке инвестиције;

2) *аритметичка средина* јесте просечна вредност ставки инвестиција, која се добија тако што се збир износа свих ставки инвестиција, подели са бројем ставки инвестиција који учествују у добијању збира;

3) *добављач* јесте лице које има својство трговца у складу са законом којим се уређује трговина и које подносиоцу захтева за остваривање права на ИПАРД подстицаје издаје понуду, односно рачун за набавку предмета инвестиције;

4) *општи трошак* јесте издатак за консултантске и остале стручне услуге за припрему, прибављање, односно израду документације за остваривање права на одобравање пројекта, као и за остваривање права на одобравање исплате ИПАРД подстицаја, у складу са ИПАРД III програмом и посебним прописом којим се уређују услови и начин остваривања права на поједину врсту ИПАРД подстицаја;

5) *понуда* јесте предрачун, профактура, предуговор или друга врста понуде која садржи: назив и седиште добављача; датум издавања; назив произвођача, годину производње и тип, односно модел опреме, машине, механизације, дрона или возила; укупну цену; податке о порезу на додату вредност; као и друге податке који се односе на набавку предмета инвестиције, у складу са посебним прописом којим се уређују услови и начин остваривања права на поједину врсту ИПАРД подстицаја;

6) *прихватљиви износи цена ставке инвестиције* јесу износи прихватљивих цена код којих су апсолутне варијације износа цена ставке инвестиције једнаке или мање од просечне апсолутне варијације износа свих цена ставке инвестиције, а која се увећава за 30% од просечне апсолутне варијације износа свих цена ставке инвестиције;

7) *просечан износ цена ставке инвестиције* јесте аритметичка средина свих прикупљених прихватљивих цена, изражених у динарима, без пореза на додату вредност и других трошкова који нису прихватљиви за финансирање у складу са ИПАРД III програмом и посебним прописом којим се уређују услови и начин остваривања права на поједину врсту ИПАРД подстицаја;

8) *просечна апсолутна варијација* јесте аритметичка средина свих апсолутних варијација износа цена ставки инвестиција;

9) *референтна цена* је цена инвестиције или дела инвестиције која се утврђује на основу тржишне цене и служи за утврђивање основице за обрачун ИПАРД подстицаја, у складу са законом којим се уређује пољопривреда и рурални развој и овим правилником;

10) *ставка инвестиције* јесте појединачна врста робе, услуге или радова која се налази на листи прихватљивих инвестиција и трошкова, у складу са посебним прописом којим се уређују услови и начин остваривања права на поједину врсту ИПАРД подстицаја;

11) *техничкa документацијa за изградњу објеката, односно извођење радова* јесте идејни пројекат, пројекат за грађевинску дозволу и пројекат за извођење, у складу са посебним прописом којим се уређује садржина, начин и поступак израде и начин вршења контроле техничке документације према класи и намени објеката;

12) *трошкови за припрему техничке документације за изградњу објеката, односно извођење радова* јесу трошкови за:

(1) израду идејног пројекта за потребе подношења захтева за остваривање права на ИПАРД подстицаје за инвестиције у изградњу објеката у складу са посебним прописом којим се уређују услови и начин остваривања права на поједину врсту ИПАРД подстицаја,

(2) израду идејног пројекта за потребе прибављања решења о одобрењу за извођење радова,

(3) израду пројекта за грађевинску дозволу за потребе прибављања грађевинске дозволе,

(4) техничку контролу пројекта за грађевинску дозволу, у случајевима када је обавеза вршења техничке контроле пројекта прописана посебним прописом којим се уређује садржина, начин и поступак израде и начин вршења контроле техничке документације према класи и намени објеката,

(5) израду пројекта за извођење за грађење објеката за које је прибављена грађевинска дозвола, осим за објекте категорије „А”, као и за извођење радова који се врше на основу решења којим се одобрава извођење тих радова за радове за које је предвиђено прибављање сагласности на пројекат за извођење у складу са прописима којима се уређује заштита од пожара, за радове на реконструкцији, осим за објекте категорије „А”, као и радове на реконструкцији линијских инфраструктурних објеката, осим за реконструкцију електродистрибутивне и електронске комуникационе мреже за које посебним прописом којим се уређује садржина, начин и поступак израде и начин вршења контроле техничке документације према класи и намени објеката, није прописано вршење техничке контроле идејног пројекта,

(6) стручни надзор у току грађења објекта;

13) *фиксни трошак* јесте издатак за активности које се спроводе у оквиру мере техничка помоћ и које су одређене као фиксни трошак у складу са посебним прописом којим се уређују услови, начин и поступак спровођења мере техничка помоћ у оквиру ИПАРД III програма.

Термини изражени у овом правилнику у граматичком мушком роду подразумевају природни мушки и женски род лица на која се односе.

Члан 3.

Министарство надлежно за послове пољопривреде – Управа за аграрна плаћања (у даљем тексту: Управа) утврђује референтну цену у односу на сваку ставку инвестиције, која је упоредива по својим техничко-технолошким карактеристикама.

Референтна цена може да се утврди за ставку инвестиције у целини или за поједине делове ставке инвестиције, по јединици мере површине или запремине (комаду, метру, литру и сл.).

Референтна цена за ставку инвестиције у набавку трактора примарно се одређује у односу на основне техничке карактеристике трактора и то: номиналну снагу мотора изражену у киловатима (kW), број цилиндара мотора, тракторску кабину и постојање погона на точковима.

Референтна цена за ставку инвестиције у набавку возила примарно се одређује у односу на врсту, тип, односно категорију возила у смислу посебног прописа којим се уређује подела моторних и прикључних возила и технички услови за возила у саобраћају на путевима; врсту и намену возила у смислу посебног прописа којим се уређују услови и начин остваривања права на поједину врсту ИПАРД подстицаја; као и основне техничке карактеристике возила и то: снагу мотора изражену у киловатима (kW) и врсту горива или погона.

За машине, механизацију и опрему, ставке инвестиције се одређују с обзиром на поједине врсте машине, механизације и опреме које су упоредиве по техничким карактеристикама, и то примарно с обзиром на следеће критеријуме: излазну снагу мотора машине; потребну снагу коју прикључна механизација захтева за нормалан рад изражену у киловатима (kW); потрошњу енергије; радни капацитет механизације изражен у одговарајућој јединици мере (тона, килограм, кубни метар, метар, литар и сл.); броју редова; да ли је прикључна машина ношена или вучена.

За одређивање ставке инвестиције могу се узети у обзир и други критеријуми који значајно утичу на формирање референтне цене, као што су различите врсте опреме, различити пакети опреме, највећа дозвољена маса, маса, радна запремина мотора, као и други додаци који утичу на функционалност, односно цену возила, механизације, машине, односно опреме.

Ставке инвестиција у системе за наводњавање, системе за заштиту од града, као и објекте пластеника и стакленика, по правилу се утврђују по јединици мере опремања, односно површини парцеле на којој се инсталира опрема, а ако то није могуће услед непостојања довољно релевантних података за утврђивање референтне цене у складу са овим правилником, референтна цена се утврђује за поједине елементе ових система, односно објеката.

Ставке инвестиција у изградњу објеката одређују се с обзиром на врсту изградње, односно грађење новог објекта или реконструкцију, доградњу, адаптацију, санацију, инвестиционо одржавање постојећег објекта; као и с обзиром на врсту, намену и категорију објекта, односно врсте прихватљивих радова и трошкова у оквиру инвестиције у изградњу објекта у складу са листом прихватљивих инвестиција и трошкова прописаном посебним прописом којим се уређују услови и начин остваривања права на поједину врсту ИПАРД подстицаја.

Референтна цена за ставку инвестиције у изградњу објекта утврђује се по јединици мере површине, односно површине и запремине, тако што се укупна цена трошкова објекта без пореза на додату вредност подели са бруто грађевинском површином објекта.

Члан 4.

Поступак утврђивања референтне цене за ставку инвестиције у набавку трактора, возила, машине, механизације и опреме, као и подизање засада, започиње прикупљањем прихватљивих цена ставке инвестиције, и то:

1) из понуда, односно рачуна који садрже цену за ставку инвестиције и који су достављени Управи у прилогу захтева за остваривање права на ИПАРД подстицаје;

2) путем истраживања тржишта, и то:

(1) прикупљањем јавно доступних података о ценама ставке инвестиције у оквиру понуда, каталога и ценовника објављених на званичним интернет страницама добављача или на привредним или сајамским манифестацијама,

(2) непосредним прибављањем података о ценама ставке инвестиције од добављача.

Цене из рачуна који су достављене Управи у прилогу захтева за остваривање права на ИПАРД подстицаје из става 1. тачка 1) овог члана, сматрају се прихватљивим у поступку утврђивања референтне цене до краја наредне календарске године у односу на годину у којој је издат предметни рачун.

Цене из понуда које су достављене Управи у прилогу захтева за остваривање права на ИПАРД подстицаје из става 1. тачка 1) овог члана, као и цене прикупљене путем истраживања тржишта из става 1. тачка 2) овог члана, сматрају се прихватљивим у поступку утврђивања референтне цене, ако су важеће према року важења наведеном на понуди, каталогу, ценовнику, односно непосредно прибављеном податку о цени ставке инвестиције од добављача, а најкасније до краја наредне календарске године у односу на годину у којој је издата предметна понуда, каталог или ценовник, односно годину у којој је непосредно прибављен податку о цени ставке инвестиције од добављача.

Ако понуда, каталог, ценовник, односно непосредно прибављен податак о цени ставке инвестиције од добављача из става 3. овог члана не садржи рок важења, цене се сматрају прихватљивим у поступку утврђивања референтне цене до краја наредне календарске године у односу на годину у којој је издата предметна понуда, каталог или ценовник, односно годину у којој је непосредно прибављен податак о цени ставке инвестиције од добављача.

Ако се у поступку утрђивања референтне цене прикупи више цена истог добављача за исту ставку инвестиције, прихватљивом ценом се сматра најнижа цена.

Члан 5.

После прикупљања прихватљивих цена за ставку инвестиције из члана 4. овог правилника, Управа утврђује просечан износ цена ставке инвестиције израчунавањем аритметичке средине свих прикупљених прихватљивих цена, изражених у динарима, без пореза на додату вредност и других трошкова који нису прихватљиви за финансирање у складу са ИПАРД III програмом и посебним прописом којим се уређују услови и начин остваривања права на поједину врсту ИПАРД подстицаја.

Члан 6.

После утврђивања просечног износа цена ставке инвестиције из члана 5. овог правилника, Управа за сваку прихватљиву цену утврђује апсолутну варијацију износа за сваку цену ставке инвестиције, која представља разлику између просечног износа ставке инвестиције и прихватљиве цене инвестиције.

Члан 7.

После утврђивања апсолутних варијација износа цене ставке инвестиције за сваку прихватљиву цену инвестиције из члана 6. овог правилника, Управа утврђује просечну апсолутну варијацију свих цена ставке инвестиције израчунавањем аритметичке средине свих апсолутних варијација износа цена ставке инвестиције.

Члан 8.

После утврђивања просечне апсолутне варијације из члана 7. овог правилника, Управа утврђује прихватљиве износе цена ставке инвестиције који представљају износе прихватљивих цена код којих су апсолутне варијације износа цена ставке инвестиције једнаке или мање од просечне апсолутне варијације износа свих цена ставке инвестиције, а која се увећава за 30% од просечне апсолутне варијације износа свих цена ставке инвестиције.

Члан 9.

Израчунавањем аритметичке средине свих прихватљивих износа цене ставке инвестиције из члана 8. овог правилника, и њеним математичким заокруживањем на цео износ изражен у динарима, Управа утврђује износ референтне цене у динарима за ту ставку инвестиције у набавку трактора, возила, машине, механизације и опреме, као и инвестиције у подизање засада.

Члан 10.

Уколико Управа није могла да прикупи податке о ценама ставке инвестиције и утврди најмање три прихватљива износа цене ставке инвестиције у набавку трактора, возила, машине, механизације и опреме, као и инвестиције у подизање засада, на начин који је прописан одредбама чл. 4–9. овог правилника, Управа утврђује референтну цену за ставку инвестиције, тако што прибавља податке о тржишним ценама те ставке инвестиције од одговарајуће стручне јавне институције (у даљем тексту: стручна јавна институција), која у ту сврху пружа стручну помоћ.

Члан 11.

Управа спроводи поступак утврђивања референтне цене за ставку инвестиције у изградњу објекта, на основу извештаја одговарајуће стручне јавне институције, који садржи стручну процену вредности инвестиције у изградњу објекта, односно вредности појединих грађевинских радова, услуга, грађевинских производа и опреме, као и утврђену референтну цену за ту ставку инвестиције, у складу са овим правилником и посебним прописом којим се уређују услови и начин остваривања права на поједину врсту ИПАРД подстицаја.

Члан 12.

Цене утврђене на основу података, односно извештаја одговарајуће стручне јавне институције из чл. 10. и 11. овог правилника, сматрају се прихватљивим у поступку утврђивања референтне цене у року од 12 месеци од дана издавања извештаја одговарајуће стручне јавне институције.

Члан 13.

Управа спроводи поступак утврђивања референтне цене за фиксни трошак, на основу провере оправданости трошка из докумената који потврђују износ фиксних трошкова који су достављени Управи у прилогу захтева за остваривање права на ИПАРД подстицаје у складу са посебним прописом којим се уређују услови, начин и поступак спровођења мере техничка помоћ у оквиру ИПАРД III програма.

Члан 14.

Референтна цена општих трошкова не може прећи највиши прихватљиви укупни износ општих трошкова од 10% од вредности прихватљивих трошкова предметне инвестиције, у складу са ИПАРД III програмом и посебним прописом којим се уређују услови и начин остваривања права на поједину врсту ИПАРД подстицаја.

Члан 15.

Референтна цена општих трошкова за припрему и израду пословног плана за ИПАРД подстицаје не може прећи највиши прихватљиви износ општих трошкова за израду пословног плана за ИПАРД подстицаје, у складу са ИПАРД III програмом и посебним прописима којима се уређују услови и начин остваривања права на поједине врсте ИПАРД подстицаја.

Референтна цена општих трошкова за припрему и израду пословног плана за ИПАРД подстицаје из става 1. овог члана не може прећи износ који се утврђује множењем основице са прописаним бројем од највише 10 дана за припрему и израду пословног плана.

Основица за обрачун референтне цене прихватљивих општих трошкова за припрему и израду пословног плана из става 1. овог члана представља накнаду за рад на припреми и изради пословног плана за један дан (у даљем тексту: дневница) и утврђује се прикупљањем јавно доступних података.

Члан 16.

Референтна цена укупних општих трошкова за припрему техничке документације за изградњу објеката, односно извођење радова не може прећи износ од 5% од вредности прихватљивих трошкова предметне инвестиције у изградњу објекта.

Референтна цена појединих општих трошкова за припрему техничке документације за изградњу објеката, односно извођење радова не може прећи износ од:

1) 12 евра по квадратном метру бруто грађевинске површине – за трошкове за израду идејног пројекта;

2) 18 евра по квадратном метру бруто грађевинске површине – за трошкове за израду пројекта за грађевинску дозволу;

3) 7 евра по квадратном метру бруто грађевинске површине – за трошкове за израду пројекта за извођење;

4) 4% од вредности прихватљивих трошкова предметне инвестиције – за трошкове техничке контроле пројекта за грађевинску дозволу;

5) 4% од вредности прихватљивих трошкова предметне инвестиције – за трошкове стручног надзора у току грађења објекта.

Kада се техничка документација израђује за изградњу истог објекта, односно извођење радова на истом објекту, подносиоцу захтева се може одобрити само један од пројеката из ставa 2. тач. 1)–3) овог члана.

Референтна цена општих трошкова за израду појединих пројеката у оквиру техничке документације из става 2. тач. 1)–3) овог члана, износи:

1) 10 евра по квадратном метру бруто грађевинске површине за израду појединачног пројекта, и то:

(1) пројекте архитектуре,

(2) грађевинске пројекте;

2) три евра по квадратном метру бруто грађевинске површине – за израду појединачног пројекта, и то:

(1) хидротехничке инсталације,

(2) електроенергетске инсталације,

(3) телекомуникационе и сигналне инсталације,

(4) машинске инсталације,

(5) технологија,

(6) саобраћај и саобраћајна сигнализација,

(7) спољно уређење са синхрон-планом инсталација и прикључака, пејзажна архитектура и хортикултура,

(8) припремни радови (рушење, земљани радови, обезбеђење темељне јаме).

Износ референтне цене изражен у еврима у ст. 2. и 4. овог члана утврђује се у динарској противвредности према месечном курсу Европске комисије у месецу који претходи месецу у коме је објављен јавни позив у оквиру којег је подносилац поднео захтев за остваривање права на ИПАРД подстицаје.

Члан 17.

Референтна цена општих трошкова за консултантске услуге за остваривање права на ИПАРД подстицаје не може прећи износ који се утврђује множењем основице са прописаним бројем дана потребних за пружање наведених консултантских услуга у зависности од врсте инвестиције, и то:

1) 10 дана за инвестиције у набавку трактора;

2) 20 дана за инвестиције у набавку возила, машинa, механизације и опреме за примарну пољопривредну производњу;

3) 25 дана за инвестиције у подизање засада, инвестиције у набавку опреме за диверзификацију пољопривредних газдинстава и развој пословања, као и инвестиције у набавку опреме за прераду пољопривредних производа;

4) 30 дана за инвестиције у изградњу објекта, осим објекта за клање или прераду меса и објекта за прераду млека;

5) 40 дана за инвестиције у изградњу објекта за клање или прераду меса и објекта за прераду млека.

Члан 18.

Подаци о утврђеним референтним ценама нису јавно доступни трећим лицима, осим службеним лицима овлашћеним за предузимање службених радњи у поступку остваривања права на ИПАРД подстицаје у складу са ИПАРД III програмом и прописима којима се уређују ИПАРД подстицаји.

Члан 19.

Овај правилник ступа на снагу наредног дана од дана објављивања у „Службеном гласнику Републике Србије”.

Број 002404810 2024 14840 007 001 012 001

У Београду, 5. септембра 2024. године

Министар,

др **Александар Мартиновић,** с.р.